**מערך הדרכה בנושא 'חיבור לקהילה- הכנה ליציאה החוצה'**



אנו רואים בחיבור ובשותפות עם הקהילה מרכיב הכרחי וחיוני להצלחת הסיוע לחניכי סיכויים, זאת משום שמטרה מרכזית של תוכנית 'סיכויים' היא השבת האמון של הנער בקהילה ולהיפך. השגת מטרה זו עשויה להתממש דרך הכלי של התנדבות בקהילה. החיבור לקהילה בא לידי ביטוי הן בשיתופי הפעולה עם גורמים שונים, והן בהתנדבות של הנערים למען הכלל. אנו סבורים כי המעורבות הקהילתית מסייעת בבניית רשתות תמיכה רחבות עבור הנערים; מגבירה את תחושת האחריות והחיבור של הנערים כלפי הקהילה; ומדגישה את ההדדיות וההעצמה – הנערים לא רק מקבלים סיוע, אלא גם מסוגלים להעניק מכישוריהם לאחרים.

בפעילות זו חשוב במיוחד שהחניכים יבינו את הקשר ההדוק שבין הרמות השונות –בין הרמה המשפחתית, לרמה החברית והבית-ספרית, לרמה הקהילתית והעירונית ולרמת המדינה. בכל אחת מהמקומות הללו החניכים שלנו יכולים לפעול בכדי לגלות מעורבות ולשנות לטובה. כשחושבים על התנדבות, נוטים לחשוב בדרך כלל על חסד ברמה הקהילתית, וגם לזה יש מקום. יחד עם זאת, אנחנו רוצים להתחיל את החשיבה על ההתנדבות דרך החיבור של בני הנוער לדברים שהם ירצו לשנות בכל תחומי החיים, וזאת כחלק מתפיסת ההתנדבות של ידידים, הנובעת בראש ובראשונה מחינוך להעצמה ומנהיגות.

**מטרות :**

* החניכים יבינו את הקשר שבין איכפתיות ואמפתיה למעורבות קהילתיות ולהתנדבות.
* החניכים יעריכו את עצמם כמי שמסוגלים להעניק לאחרים וכמי שהתרומה שלהם משמעותית.
* החניכים יגלו יותר מודעות למתרחש סביבם, ויפעלו כחלק מההבנה שהם חלק משמעותי במרקם החברתי.
* החניכים ירחיבו את גבולות ההסתכלות שלהם בכל הנוגע לנתינה, ויבינו שיש להם אפשרות לפעול במספר רמות בעת ובעונה אחת באמצעים פשוטים.

**מהלך הפעילות :**

הפעילות מחולקת לארבעה חלקים עיקריים:

* חלק א' – איפה אתה חי? "מסכימומטר" בנוגע למעורבות החברתית של החניכים+דיון (30 דקות).
* חלק ב' – עיגולים של שמחה קריאת הטקסט "עיגולים של שמחה"+שמיעת השיר "שמחות קטנות", זיהוי עיגולי השמחה של החניכים ועיגולי השמחה שהחניכים יצרו ולאחר מכן דיון (30 דקות).
* חלק ג' – מעגלי השפעה חלוקה לקבוצות, סיעור מוחות על רעיונות ליצירת עיגולי שמחה בשדות שונים, הצגת הרעיון המוצלח ביותר באמצעות יצירת שלט פרסומת (40 דקות).

**חומרי הדרכה :**



**חלק א' – איפה אתה חי?:**

* איזולירבנד (או מסקינג-טייפ)
* 4 ניירות

**חלק ב' – עיגולים של שמחה:**

* נספח 1 – מצולם כמספר המשתתפים
* עטים כמספר המשתתפים

**שדרוגים:**

* ניתן להזמין לפעילות אדם שעשה למען הקהילה ויכול לעורר השראה לפעילות.
* ניתן לשלב במהלך הפעילות הקרנת סרטונים העוסקים בהתנדבות ואכפתיות. להלן שלוש הצעות:

<http://www.youtube.com/watch?v=eC8TtrVajsg>

<http://www.youtube.com/watch?feature=player_embedded&v=nwAYpLVyeFU>

  <http://www.youtube.com/watch?v=ysfPfNVn6JY>

**כתיבה ועריכה:** ענבל זידר אידה לוי אינגבר **הנחייה:** צוות סיכויים

**מהלך הפעילות:**



1. **חלק א' - איפה אתה חי? (30 דקות)**

**חלק ראשון – איפה אתה חי?**

כפתיח לנושא החיבור לקהילה ולהתנדבות, נבדוק קודם כל מה מידת האיכפתיות והמעורבות של החניכים שלנו. המטרה היא לא להטיף להם מוסר, אלא לשקף להם את מידת החיבור שלהם לקהילה נוכח הבעיות הקיימות בקהילה. לצורך פעילות הפתיחה יש לסמן שרטוט על רצפת החדר באמצעות איזולירבנד, ובכל קצה להדביק נייר שעליו כתוב המדד המתאים (בהתאם לציור שמופיע כאן):

**עושה משהו**

**לא עושה משהו**

**איכפת לי**

**לא איכפת לי**

המנחה יקריא היגדים, והחניכים יעמדו במקום המתאים, למשל: איכפת לי שיש זקנים שאין להם דרך לחמם את הבית, אבל אני לא עושה עם זה משהו. חשוב להתאים את ההיגדים למה שקורה ביישוב שבו הקבוצה פועלת, ההיגדים המופיעים כאן מהווים בסיס להיגדים שהמנחה יוסיף בהתאם לקבוצה.

**רשימת ההיגדים:**

* יש בשכונה שלנו אנשים שזקוקים לסלי מזון לקראת החגים.
* יש ילדים קטנים שלא יכולים לשחק במגרש, כי הילדים הגדולים מגרשים אותם.
* בעיר שלנו יש מאות משפחות עניות.
* יש ילדים ממועדון שמיועד לילדים אוטיסטים שהיו רוצים להשתלב בפעילות עם ילדים רגילים.
* הפארק השכונתי חשוך, ויש אנשים שמפחדים להסתובב בו בלילות.
* יש דירה של חיילים בודדים, אבל רוב הזמן הם שם לבד, כי אין מי שמארח אותם.
* מועדון הקשישים עומד להיסגר, כי רוצים לבנות במקומו בניין רב קומות.
* המרכז המסחרי השכונתי ממש מטונף, ונוצרת שם אווירה לא נעימה.
* יש משפחה של עולים חדשים, שכמעט שלא יוצאת מהבית, כי הם מרגישים לא שייכים.
* שתלו לאחרונה שתילים חדשים בגינה גדולה, אבל בלילה היו אנשים שגנבו אותם.
* יש הרבה ילדים שמרגישים בודדים בבית הספר.
* הלכנו לטיול שנתי, ובמסלול שבו טיילנו השאירו היו מטיילים שהשאירו אחריהם המון לכלוך.
* ראש העיר החליט לבטל את אירועי יום העצמאות בשל קיצוצים בתקציב.
* נהג אוטובוס אמר אמירות גזעניות לאחת הנוסעות באוטובוס שנוסע בעיר.
* יש ילד שמציקים לו תמיד אחרי בית ספר.

בזמן שהחניכים נעמדים במקום כזה או אחר, כדאי לשאול מדי פעם חניכים שונים מדוע הם נעמדו בנקודה שבה נעמדו. חשוב במיוחד לשבח חניכים שנעמדו במשבצת "איכפת לי-עושה משהו", כדי לחזק התנהגות חיובית, ובשום אופן לא להוכיח אותם על כך שהם לא פעילים.



החלק שבו הם נעמדים על הסקאלה ונשאלים שאלות, צריך להימשך מקסימום 12 דקות, ולאחר מכן, אפשר להמשיך את הדיון בישיבה.

**שאלות מנחות:**

* איך אתם מסכמים את הפעילות הזו? עד כמה איכפת לכם ממה שקורה סביבכם? עד כמה אתם פעילים בתחומים שבהם איכפת לכם?
* מה אפשר ללמוד עליכם מהנושאים שאליהם אתם יותר איכפתיים? (למשל – איכפת להם יותר מילדים קטנים ופחות מקשישים – למה?).
* מה יכול לגרום לכם להיות יותר פעילים בתחומים שציינתם שאיכפת לכם מהם?
* עד כמה אתם חושבים, שאתם, כבני נוער, יכולים לשנות את הדברים האלו? מה אתם מסוגלים ולא מסוגלים לשנות?

**המסרים לסיכום הדיון:**

* יש הרבה דברים שקורים סביבנו, שכדאי שנהיה מודעים אליהם.



* ככל שנפקח יותר את העיניים, ונראה יותר מה קורה, כך נהיה יותר איכפתיים.
* ככל שנהיה יותר איכפתיים, כך נרצה יותר לפעול בשביל לשנות לטובה.
1. **חלק ב' – עיגולים של שמחה (30 דקות)**

את החלק השני נתחיל בסיפור של דסי רבינוביץ', שהייתה נערה מיוחדת שהתמודדה עם מחלת הסרטן באמצעות הפצת שמחה, עד שלבסוף היא נפטרה.

את הטקסט "עיגולים של שמחה" היא השאירה כהודעה בתא קולי, ולימים הוא התפרסם, ואף עובד לשיר ע"י עמיר בניון ומיכה שטרית שנקרא "שמחות קטנות".

חלקו לחניכים את הטקסט, שמופיע בנספח 1, תקריאו את המילים של דסי (עם כוונה, כמו שצריך!). שאלות מנחות שניתן לשאול אחרי שמסיימים את הקריאה (אלו לא שאלות לדיון מעמיק, צריך להקדיש רק שתי דקות בשביל לוודא שהחניכים הבינו את הטקסט):

* איך עיגולי השמחה נעשים גדולים יותר?
* מה קורה כשהעיגולים גדלים?
* כיצד ניתן להגדיל עיגולים?

בקשו מהחניכים שבזמן שתשמיעו את השיר , הם ייכתבו בעיגולים המופיעים בדף גם דברים טובים שאנשים עשו למענם, והגדילו את עיגולי השמחה שלהם, וגם דברים טובים שהם עשו למען אנשים אחרים, והם יודעים שהם שמחו אנשים אחרים.

**שאלות מנחות אחרי שהחניכים מסיימים לכתוב בעיגולים (לתת להם לספר כמה שיותר סיפורים, ולהעצים – להדגיש כמה משמעותית הייתה העזרה שלהם לאחרים):**

* איך הרגשתם כשמישהו עשה למענכם משהו טוב?
* איך הרגשתם כשגרמתם לאנשים אחרים להרגיש את אותה תחושה טובה?
* מה עשיתם שגרם לעיגולי השמחה של אנשים אחרים לגדול?
* האם אי פעם גיליתם מעורבות חברתית? באיזה תחום? האם הרגשתם שהצלחתם לחולל שינוי? ואיך הייתה ההרגשה לעשות למען מישהו אחר?

**המסרים לסיכום הדיון:**

* "כולנו זקוקים לחסד" – כולנו צריכים שמישהו יאמר לנו "בוקר טוב", יחייך אלינו, יציע לנו עזרה כשאנחנו חלשים.
* "כולנו רוצים לתת" – בכולנו קיים הרצון לעזור לאנשים אחרים, כי אנחנו יודעים כמה העזרה הייתה משמעותית עבורנו.
* "כולנו רוצים לשמוח" – כשאנחנו מגדילים את עיגולי השמחה של אנשים אחרים, גם העיגולים שלנו גדלים.
1. **חלק ג' – מעגלי השפעה (40 דקות)**



**חלק שלישי – מעגלי השפעה**

ראינו שיש הרבה תחומים שבהם כדאי שנתחיל לפקוח עיניים ולגלות יותר איכפתיות ומעורבות, וראינו גם שיש לנו אפשרות להגדיל את עיגולי השמחה בדברים הכי פשוטים שיש. אבל מאיפה מתחילים?!

בשלב הזה מחלקים את הקבוצה לארבע תתי קבוצות שמקבלות ארבעה מעגלי השפעה, מהקטן לגדול (לכל

קבוצה מעגל אחד).

* משפחה
* בית ספר
* קהילה
* מדינה

כל אחד מהמעגלים חשוב באותה המידה, ובכל אחד מהמעגלים ניתן לבצע פעולות קטנות, שיאפשרו לעיגולי השמחה לגדול.

כל קבוצה תקבל בריסטול, וכל קבוצה תצטרך במהלך עשר דקות להעלות כמה שיותר רעיונות, שהחניכים בקבוצה יכולים ליישם, במטרה לגלות איכפתיות ולעשות טוב במעגל שלה. את כל הרעיונות כותבים על הבריסטול. בתום עשר הדקות לסיעור מוחות, הקבוצה תקבל עוד 15 דקות לבחירת הרעיון המוצלח ביותר שלה, ולתכנון וציור של שלט פרסומת לרעיון שנבחר (בצד השני של הבריסטול).

אחרי שהסתיים הזמן, כולם חוזרים למליאה – מראים את שלט הפרסומת שלהם, מסבירים מדוע בחרו ברעיון שבחרו, ומקריאים גם את הרעיונות האחרים.

**לסיכום:**

* אנחנו אמנם רק בני נוער, ואמנם יש הרבה תחומים שבהם צריך לפעול, ולא נוכל לשנות את הכל, אבל אנחנו יכולים לעשות לא מעט!
* התפקיד שלנו הוא להסתובב בעולם, לנסות לזהות אנשים שזקוקים לעזרה שלנו, ולעזור להם ברמה שבה אנחנו מסוגלים לעזור.
* מה שחשוב הוא לנסות גם להגדיל את מעגלי השמחה וגם להגדיל את מעגלי ההשפעה – לפעול בכל הרמות – במשפחה, בבית הספר, בקהילה ובמדינה. בכל רמה יש דברים שאנחנו מסוגלים לעשות.
* אחרי שראינו מדוע חשוב לפעול, וכיצד אנחנו יכולים להשפיע בכל תחום, בשבוע הבא נבחר את התחום שמעניין אותנו לשנות ולפעול בו, ונתכנן את השינוי שנעשה בעולם.

**נספח 1**



**עיגולי השמחה / דסי רבינוביץ'**

לכל אדם יש עיגול בלב, עיגול שמחה

לפעמים העיגול קטן

אך הוא יכול לגדול, לגדול ולגדול…

כאשר עיגול השמחה גדול,

הוא שולח עיגולים קטנים למקומות נסתרים בגוף

מקומות שלפעמים כואבים.

ככל שיש יותר עיגולים קטנים,

פחות מקומות כואבים.

יש אנשים שעיגול השמחה שלהם קטן ולנו יש תפקיד:

לעזור לו לגדול.
ודאי אתם שואלים "איך?"

כל אחד מאתנו חושב על דרך אפשר להביא לו סוכרייה

לתת לו פרח, לשיר לו שיר

או אפילו לומר לו "בוקר טוב, מה שלומך היום"

והכי חשוב זה לעשות זאת בכיף, בשמחה, מכל הלב.

שתזכו לעשות הרבה עיגולי שמחה לאחרים,

ובזכות שתגדילו עיגולי שמחה של אחרים גם העיגול שלכם יגדל.

**שמחות קטנות  /** [**עמיר בניון ומיכה שטרית**](http://shironet.mako.co.il/artist?prfid=1060&lang=1)
מילים ולחן: [מיכה שטרית](http://shironet.mako.co.il/artist?prfid=637&lang=1)

עמוק בליבך, עיגולים של שמחה
ואור גנוז בנשמת אפך
עמוק בלב, עיגולים של כאב
אתה שונא, אתה אוהב.
יהללו, יהללוך מלאכים
ולא תאבד דרכך בזוהר ובחשיכה
יהללו, יהללוך מלאכים
שמחות קטנות יאירו
כנצנוץ הכוכבים.
לחיי התמימים ודוברי האמת
וכל החיים את חייהם באמת
שזוכרים את השמש ונוגעים באור
שיודעים אהבה, שאינה בת חלוף.

**מערך הדרכה בנושא תכנון התנדבות בקהילה**



ארגון 'ידידים' רואה בחיבור ובשותפות עם הקהילה מרכיב הכרחי וחיוני להצלחת החניכים.

מחקרים רבים בנוגע לנוער עובר חוק הראו כי ככל שהחיבור לקהילה עולה והניכור יורד, רמת הפשיעה יורדת . השאיפה שלנו היא ליצור פעילות התנדבותית בתוך הקהילה- כחלק מתהליך ההעצמה והחיבור מחדש לקהילה של החניכים.

במערך הנוכחי החניכים יאתרו את צרכי הקהילה מתוך ניסיונם וגם מתוך הניסיון של הסובבים אותם. לאחר מכן, הם יזהו כיחידים וכקבוצה מהן נקודות החוזק שלהם, מה הם מסוגלים להעניק לחברי הקהילה, ומה הם יכולים ליישם בפעילות הקהילתית מתוך התהליך הקבוצתי שעברו. המטרה של מנחה הקבוצה היא לעורר מוטיבציה לפעילות, לוודא שכולם שותפים לה, ולמצוא את שביל הביניים שבין פעילות משמעותית שניתן לראות את השינוי שהיא מחוללת, לפעילות ישימה במגבלות הקבוצה.

דגש חשוב: כהכנה לפעילות זו, המנחה צריך לעשות "שיעורי בית" מול הגורמים ברשות, ולהבין אילו התנדבויות הוא יכול להוציא לפועל. הוא לא חייב להזכיר אותן בהתחלה, אבל הן צריכות להיכלל בהחלטה הסופית של הנערים על מנת שלא תתקבל החלטה על משהו שהקבוצה לא תוכל לבצע. כמעט בכל ישוב ישנו רכז התנדבות למען הקהילה, כדאי לנהל איתו שיחה לפני המפגש.

**מטרות:**

* החניכים יזהו את הבעיות והאתגרים הקיימים בקהילה אליה הם משתייכים.
* החניכים יגבשו מערך התנדבות שמטרתו לתת מענה לאחת הבעיות הקהילתיות.
* החניכים יתכננו את מערך ההתנדבות על כל פרטיו.
* החניכים יהיו מלאי מוטיבציה לפעול, מעצם כך שהם זיהו את הצורך הקהילתי, גיבשו את תוכנית הפעולה, בנו אותה על סמך יכולותיהם והבינו שהקהילה זקוקה להם.

**מהלך הפעילות :**

* חלק א' – סגירת הפער בין הרצוי למצוי – משחק פתיחה המציג בעיה שיש לפתור באופן יצירתי (15 דקות)
* חלק ב' – הגדרת הבעיה – זיהוי צרכי הקהילה באמצעות סקר טלפוני מדגמי, הצגת המידע שנאסף באופן ברור וגראפי (40 דקות)
* חלק ג' - גיבוש פתרונות – סיעור מוחות – זיהוי מטרת הפעילות, קביעת דרכי הפעולה, כתיבת תוכנית פעולה ראשונית וחלוקת תפקידים (45 דקות)

**חומרי הדרכה:**

**חלק א' – סגירת הפער בין הרצוי למצוי**

* 3\*3 כרטיסים שעליהם מצוירים כרוב, כבשה וזאב (נספח 1).
* שוקולד למנצחים בתחרות.

**חלק ג' - גיבוש פתרונות – סיעור מוחות**

* לוח מחיק וטושים (או בריסטולים, אם אין לוח)

**מהלך הפעילות:**



1. **חלק א' – סגירת הפער בין הרצוי למצוי (15 דקות)**

**משחק פתיחה – זאב, כבשה וכרוב**

נפתח את הפעילות בחידה קצרה, שנועדה להמחיש לחניכים כיצד הם יכולים לפתור בעיה גדולה, אם הם מקדישים זמן בשביל להבין את מקור הבעיה, וחושבים באופן יצירתי.

**הוראות המשחק:**

מחלקים את הקבוצה לשלוש קבוצות. לכל קבוצה נותנים שלושה כרטיסים, של זאב, כבשה וכרוב. מסמנים מראש שתי גדות נהר (יהיה נחמד לפרוס בד כחול בשביל לסמן את הנהר, אבל לא חייבים). ומסבירים לחניכים את ההוראות:

אתם חוואים, את צריכים להעביר זאב, כרוב וכבשה מגדה אחת לגדה אחרת של הנהר – זה המצב הרצוי. אבל... אתם יודעים שאסור לכם להשאיר לבד זאב עם כבשה או כבשה עם כרוב:  אם הזאב יישאר לבד עם הכבשה הוא יטרוף אותה.  אם הכבשה תישאר לבד עם הכרוב היא תאכל אותו.

איך שלושתם יחצו את הנהר? הקבוצה הראשונה שתפתור נכונה, תזכה בשוקולד.

תנו לחניכים לנסות לפתור את הבעיה, אם אתם רואים שהם מתייאשים, תנו להם רמז: מעבירים את הכבשה לצד השני וחוזרים. מעבירים את הזאב לצד השני ו...

אז מה הפתרון? מעבירים את הכבשה לצד השני וחוזרים. מעבירים את הזאב לצד השני ומחזירים את הכבשה. משאירים את הכבשה ומעבירים את הכרוב לצד השני וחוזרים. מעבירים את הכבשה לצד השני.

**הקבוצה המנצחת מקבלת שוקולד, וכולם מקבלים הסבר:**

זו הייתה הדגמה שבה ראינו איך ניתן לסגור את הפער שבין הרצוי למצוי. המצב המצוי היה שאין סיכוי להצליח להעביר את השלושה בלי שהם יטרפו אחד את השני – ייאוש. המצב הרצוי היה להצליח לעשות את זה למרות הכל. אז איך הקבוצה שהצליחה לפתור את הבעיה פתרה אותה בסופו של דבר? (תפנו את השאלה לקבוצה, ואז תסכמו):

* זיהוי החסמים – זיהינו את הבעיה ואת המרכיבים בשטח שצריך להתמודד איתם.
* יצירתיות – חשבנו על דרכים שונות להיענות לצורך של החוואי.
* תכנון – מעבר ליצירתיות, בשביל שהרעיונות היפים יעבדו, נדרש תכנון מדוקדק.
* נחישות – גם כשנתקלנו בקשיים, כשתוכנית כזו או אחרת לא עבדה, לא התייאשנו, וחיפשנו פתרונות אחרים.

**ככה אנחנו גם מתכוונים לגשת למשימת ההתנדבות הקבוצתית! אנחנו רוצים למצוא צורך שקיים בקהילה, לזהות מה גורם לו, איפה קיים הפער שבין המצוי לרצוי, ואיפה אנחנו יכולים למלא את הצורך הזה מבלי להתייאש ובאופן יצירתי.**

1. **חלק ב' – הגדרת הבעיה (40 דקות)**

**מרכיב הבחירה בהתנדבות**

לפני שנתחיל בסיעור המוחות שיאפשר לנו להגיע להתנדבות המתאימה לחניכים, חשוב להסביר לחניכים למה חשוב לנו שהם עצמם יבחרו את מקום ההתנדבות.

**שאלות מנחות:**



* מדוע לדעתכם חשוב שאתם תבחרו את המקום שבו תתנדבו ואת הדרך שבה תבצעו את ההתנדבות?
* אנחנו כל הזמן מדברים איתם על חשיבות הבחירה, היכולת שלהם לקבל החלטות מושכלות, להיות חופשיים ואחראים כאחד, ולכן, חשוב לנו גם שהם יבחרו את המקום ואת דרך ההתנדבות. חשוב לנו שהם יזהו את הצורך, משום שבזכות ההיכרות עם הקהילה והאמפתיה לאנשים אחרים בקהילה, נוצר גם החיבור לקהילה.

**צוללים פנימה – זיהוי צרכי הקהילה**

בכל קהילה יש פער בין הרצוי למצוי – הפער הזה הוא הצורך של הקהילה. איך נדע מה הצרכים של הקהילה? בני הנוער שמשתייכים לקהילה הם מקור הידע החשוב ביותר – להם יש ידע אישי, שבזכותו נדע מה חסר ומה צריך להשלים. בנוסף, נוכל להיעזר בידע מקצועי – גורמי רווחה, חינוך וכו', שמכירים היטב את הקהילה, ומכירים גם דרכים שבאמצעותן ניתן לפעול. אנחנו נשלב בין סקר לבין ידע של החניכים בכדי לזהות את הצרכים של הקהילה. השלב הזה צריך להיות מאוד אקטיבי, הוא מתבסס על ההנחה שלחניכים יש פלאפונים, והם יכולים להוציא שיחות שאורכן לא יותר מדקה. אם אין אפשרות כזו, הם יכולים לצאת החוצה, לתפוס אנשים ברחוב ולסקור אותם. הערה חשובה: אם החלטתם לצאת החוצה, ולא לראיין בטלפונים, חשוב להסביר לחניכים כיצד עליהם להציג את עצמם בפני האנשים הזרים ברחוב, וכיצד עליהם להציג את התוכנית שבה הם משתתפים ואת הסיבה לכך שהם מראיינים אנשים ברחוב.

**חלקו את הקבוצה לשלישיות. כל קבוצה תקבל את אותה המשימה:**

אתם צריכים להתקשר לשלושה אנשים מהשכונה – נער, אדם מבוגר ואדם ששלושת חברי הקבוצה מעריכים מאוד את דעתו.

השאלה שעל חברי הקבוצות לשאול: *מהו לדעתך הצורך הגדול ביותר בקהילה/עיר/שכונה שלנו, שאנחנו כבני נוער יכולים לנסות לפתור?*

את הדברים שנאמרים להם הם צריכים לכתוב, בנוסף, על כל אחד מחברי הקבוצה לחשוב בעצמו על בעיה שצריך לפתור. סה"כ אמורים להישמע שישה קולות בכל קבוצה.

כשחוזרים למליאה, הקבוצות יציגו את המידע שנאסף, ומנחה הקבוצה ירשום את כל הדברים שנאמרים על הלוח, ויסמן קו ליד כל בעיה שחוזרת על עצמה, כך שבסופו של דבר, ניתן יהיה לזהות את הבעיה שרוב האנשים סברו שהיא הגדולה ביותר ושבני הנוער יכולים לתת לה מענה. אפשר כבר לראות על הלוח את המגמה הכללית, אבל עכשיו צריך לבחור צורך אחד. איך נבחר אותו? בשביל זה, כדאי לשאול כמה שאלות (מבוסס על תדריך לפעילים של עיריית ת"א-יפו):

* של מי הצורך?
* האם מדובר בצורך זמני או בצורך מתמשך?
* לכמה אנשים נוגע הצורך?
* עד כמה הצורך דוחק ומשמעותי לאיכות החיים של התושבים?
* האם יש צרכים אחרים שצריך להביא בחשבון?
* האם המענה לצורך יפגע באנשים אחרים?

בסופו של דבר, לאחר דיון שבו יישמעו כל הדעות, יש להגיע להסכמה על צורך אחד של הקהילה, שבו תתמקד ההתנדבות של קבוצת סיכויים.

**חלק ג' - גיבוש פתרונות – סיעור מוחות (45 דקות)**



אז מיפינו את צרכי הקהילה, בחרנו להתמקד באחד מהם, ועכשיו – מה עושים? בסיעור מוחות (דיון פתוח שבו כל אחד מעלה רעיון, שום רעיון לא נשלל על הסף, ובסופו של דבר מתכנסים לרעיון שיש עליו הסכמה) תוך כדי כתיבה על הלוח של הרעיונות המוצעים מעלים את השאלות המובילות לתכנון הפעילות.

חשוב להדגיש: המטרה העיקרית של החלק הזה היא להלהיב אותם לפעילות, זו צריכה להיות שיחה שבה הם מתפוצצים מרוב רעיונות לפעילות, מגלים יוזמה ולוקחים על עצמם אחריות. אל "תהרגו" את המפגש עם יותר מדי שאלות ויותר מדי התעסקות בפרטים הקטנים - את הפרטים הקטנים תשאירו לשיחות האישיות עם החניכים, המפגש הקבוצתי צריך בעיקר לעורר בהם מוטיבציה לפעול.

* **מהי המטרה שלנו?**

מטרות הן תרגום מעשי של הרצונות והשאיפות שלנו. המטרה מתארת איך תיראה המציאות לאחר שנגשים את השאיפות שלנו – המטרה צריכה להיות ניתנת ליישום וברורה.

למשל: הצורך שזיהינו הוא שוטטות של בני נוער בחופשות, המטרה שלנו תהיה למנוע שוטטות באמצעות פעילות אלטרנטיבית.

* **מהן דרכי הפעולה שלנו?**

המטרה שלנו היא להגיע מנקודה אחת לנקודה שנייה בלי להתברבר בדרך. איך נעשה את זה? מה אנחנו צריכים לעשות בשביל לממש את המטרה שלנו באופן המוצלח ביותר? נניח שאנחנו רוצים לארגן פעילות אלטרנטיבית לבני נוער בחופשות, צריך לחשוב על תוכנית הפעולה שלנו – איפה? מתי? איך? מי? בהתחלה רק תפתחו את הנושא לדיון, בהמשך, תכתבו את השאלות הגדולות על הלוח, ותוודאו שעניתם על כולן. זו ההזדמנות להלהיב את בני הנוער ולהתייחס לכוחות ולחוזקות שלהם, למשל: בחלוקת סלי מזון שבמסגרתה אנחנו לא רוצים להלבין את פניהם של הנזקקים, חשוב להניח את סל המזון, ולרוץ למטה, בשביל התפקיד הזה אנחנו צריכים נערים זריזים – מי יכול להיות ממש מהיר?

* **מי עושה מה?**

כדאי ליצור טבלה, ולהדגיש שמי שלוקח על עצמו אחריות, צריך להיות מחויב במאה אחוז. למה? כי זיהינו בעיה אמיתית בשכונה, ואנחנו חייבים לפתור אותה למען מי שזקוק לנו!

|  |  |  |  |
| --- | --- | --- | --- |
| **משימה** | **אחראי** | **שותפים** | **לוח זמנים** |
|  |  |  |  |
|  |  |  |  |

**לסיכום:**

כמו שראינו, גם בעיות שנראות בהתחלה בלתי אפשריות (איך אפשר להעביר את הכבשה?!), עם קצת יצירתיות ונחישות מצליחות להיפתר. אנחנו לא נצליח לפתור לגמרי את הבעיה והצורך שזיהינו בקהילה שלנו, אבל אנחנו נצליח לעשות לא מעט, ולעזור למי שזקוק לנו. בשביל זה, כולנו צריכים לפעול ביחד, וכל אחד צריך להביא את עצמו למקסימום – כי אנשים זקוקים לנו, ואנחנו רוצים ויכולים לעזור להם!

**נספח 1**

![Description: Description: C:\Users\Inbal\AppData\Local\Microsoft\Windows\Temporary Internet Files\Content.IE5\MYDD11FI\MC900359855[1].wmf]()



![Description: Description: C:\Users\Inbal\AppData\Local\Microsoft\Windows\Temporary Internet Files\Content.IE5\MYDD11FI\MC900331270[1].wmf]()

![Description: Description: C:\Users\Inbal\AppData\Local\Microsoft\Windows\Temporary Internet Files\Content.IE5\MYDD11FI\MC900353849[1].wmf]()